বাড়িতেই ভোট দিলেন ১০২ বছরের সত্যনারায়ণ সাঁই

বর্ধমান: বাড়িতে বসেই ভোট (Vote) দিলেন ১০২ বছর বয়সী বৃদ্ধ। তিনি ডাক্তার সত্যনারায়ণ সাঁই (Satyanarayan Sai)। বাড়ি পূর্ব বর্ধমানের খণ্ডঘোষ ব্লকের খুদকুড়ি গ্রামে। ৮৫ বছরের উর্ধ্বে যাঁদের বয়স তাঁদের বাড়িতে বসেই ভোট দেওয়ার ব্যবস্থা করেছে নির্বাচন কমিশন। তবে তাঁদের ভোট ইভিএমে নয়, বরং পোস্টাল ব্যালটে হচ্ছে। এই রোদ গরমে ভোটের লাইনে দাঁড়িয়ে ভোট দেওয়া বয়স্ক মানুষদের পক্ষে কার্যত অসম্ভব। তাই তাঁদের কথা চিন্তা করেই নির্বাচন কমিশনের পক্ষ থেকে বাড়িতে বসে পোস্টাল ব্যালেটে ভোট দেওয়ার ব্যবস্থা করা হয়েছে।

শনিবার বাড়িতে বসেই ভোট দিলেন একশ দুই বছর বয়সী বৃদ্ধ ডক্টর সত্যনারায়ণ সাঁই। ওই পরিবার জানাল, বহুবার সরকারের কাছে পেনশনের জন্য দ্বারস্থ হয়েছে তাঁরা। স্পিড পোস্টের মাধ্যমে নবান্নেও মুখ্যমন্ত্রীর কাছে তথ্য সম্বলিত চিঠি পাঠানো হয়েছে। কিন্তু কোনও উত্তর আসেনি। কর্মজীবনের সময় স্বাস্থ্য বিভাগে মেডিকেল অফিসার হিসেবে কন্ট্রাক্টচুয়াল কাজ করতেন সত্যনারায়ণবাবু। তাঁর সময়কালে তারই সহকর্মীরা পেনশন পেলেও তিনি আজ ১০২ বছর বয়সে এসেও পেনশন পান না। ১৯৯২ সাল থেকে বহুবার সরকারের কাছে বিষয়টি নিয়ে দ্বারস্থ হয়েছিলেন সত্যনারায়ণবাবুর পরিবার। কিন্তু তাতে কাজের কাজ কিছু হয়নি। এ কথা জানিয়েছেন সত্যনারায়ণবাবুর বড় ছেলে অমলকুমার সাঁই।

আরও পড়ুন: মুখ্যমন্ত্রীকে ছাড়ব না, জেল থেকে বেরিয়ে হুমকি সন্দেশখালির পিয়ালির

আজ ভোট দেওয়ার পর সাংবাদিকদের মুখোমুখি হয়ে নিজের কর্মজীবন সম্পর্কে জানালেন ডক্টর সত্যনারায়ণ সাঁই। তিনি পেনশনের দাবিও করেন। বর্তমানে অবশ্য তিনি বয়সজনিত কারণে অনেকটাই অসুস্থ। কানেও ভালো শোনেন না। তবে আজ বাড়িতে বসে ভোট দিয়ে তিনি খুবই আপ্লুত। ১০২ বছর বয়সি সত্যনারায়ণ সাঁই নামক ওই বৃদ্ধের ভোটদানের কথা জানতে পেরে তাঁর দীর্ঘায়ু কামনা করলেন খণ্ডঘোষ ব্লকের তৃণমূল কংগ্রেসের সভাপতি অপার্থিব ইসলাম।